b'\n_START_ARTICLE_\nMarhet\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nMarhet ovat keskikokoisia tukevaruumiisia lintuja. Niiden ruumiinpituus 25-45 sentti\xc3\xa4. Nokka on suuri ja tukeva, p\xc3\xa4\xc3\xa4 on iso. Siivet ovat lyhyet ja py\xc3\xb6re\xc3\xa4p\xc3\xa4iset. Pyrst\xc3\xb6 ja jalat ovat suhteellisen pitk\xc3\xa4t. Marhet ovat melko kirkasv\xc3\xa4risi\xc3\xa4, vaikka v\xc3\xa4ritys on jonkin verran vaatimattomampi kuin muilla lahkon j\xc3\xa4senill\xc3\xa4. V\xc3\xa4rityst\xc3\xa4 hallitsevi\xc3\xa4 keltaista ja vihreit\xc3\xa4 s\xc3\xa4vyj\xc3\xa4 el\xc3\xa4v\xc3\xb6itt\xc3\xa4v\xc3\xa4t punaiset, siniset ja valkoiset t\xc3\xa4l\xc3\xa4kuviot. Koiras ja naaras ovat samann\xc3\xa4k\xc3\xb6iset.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nMarhet ovat endeemisi\xc3\xa4 Madagaskarissa. Nelj\xc3\xa4 lajia el\xc3\xa4\xc3\xa4 saaren it\xc3\xa4rannikon tihe\xc3\xa4puustoisissa trooppisissa ja subtrooppisissa sademetsiss\xc3\xa4. Pyrst\xc3\xb6marhen elinymp\xc3\xa4rist\xc3\xb6\xc3\xa4 ovat sit\xc3\xa4 vastoin saaren lounaisosien kuivat piikkipensaikot. T\xc3\xa4ll\xc3\xa4 hetkell\xc3\xa4 kolme lajia vaarantuneita ja yksi silm\xc3\xa4ll\xc3\xa4pidett\xc3\xa4v\xc3\xa4. Toistaiseksi vain pittamarhi ei ole mill\xc3\xa4\xc3\xa4n tavoin vaarassa.\n_START_SECTION_\nElintavat\n_START_PARAGRAPH_\nMarhet ovat p\xc3\xa4\xc3\xa4osin h\xc3\xa4m\xc3\xa4r\xc3\xa4aktiivisia lintuja, jotka viett\xc3\xa4v\xc3\xa4t hiljaista el\xc3\xa4m\xc3\xa4\xc3\xa4 ja ovat ty\xc3\xb6l\xc3\xa4it\xc3\xa4 tutkittavia. Ne l\xc3\xa4htev\xc3\xa4t liikkeelle iltah\xc3\xa4m\xc3\xa4riss\xc3\xa4 ja jatkavat ruoanhakuaan my\xc3\xb6h\xc3\xa4\xc3\xa4n y\xc3\xb6h\xc3\xb6n. Marhet ovat sukulaisiaan s\xc3\xa4ihkyn\xc3\xa4rhi\xc3\xa4 hiljaisempia. Marhet viihtyv\xc3\xa4t maanpinassa tai sen tuntumassa. Toisinaan ne asettuvat korkealle oksistoon, josta ne voivat l\xc3\xa4hte\xc3\xa4 s\xc3\xa4ihkyn\xc3\xa4rhim\xc3\xa4iseen taitolentoon. Marhet liikkuvat verkkaisesti mets\xc3\xa4aukeilla ja etenev\xc3\xa4t tiheiss\xc3\xa4 kohdissa pensaiden oksistoa my\xc3\xb6ten. Pel\xc3\xa4stytettyin\xc3\xa4 sademets\xc3\xa4lajit joko pakenevat juoksemalla tai j\xc3\xa4ykistyv\xc3\xa4t liikkumattomiksi. Jos n\xc3\xa4m\xc3\xa4 keinot eiv\xc3\xa4t auta, marhet lent\xc3\xa4v\xc3\xa4t surisevin siivin matalalle oksalle suojaan. Kuivemmassa ymp\xc3\xa4rist\xc3\xb6ss\xc3\xa4 el\xc3\xa4v\xc3\xa4 isompi pyrst\xc3\xb6marhi pakenee l\xc3\xa4hes aina juoksemalla piiloutuakseen liikkumattomaksi jonkin pensaikon tai ruohikon suojiin._NEWLINE_Marhet hankkivat ravintonsa maasta. Niiden saalisel\xc3\xa4imet koostuvat hy\xc3\xb6nteisist\xc3\xa4, pienist\xc3\xa4 liskoista ja sammakoista. Marhet pesiv\xc3\xa4t aina koloissa, jotka sijaitsevat joko maassa tai puussa. Maapes\xc3\xa4ns\xc3\xa4 ne kaivavat itse.'